गुबुन फार्से कर’नानि नैथि भेकसिन लानाय सुबुंफोरनि अनजिमाया जाबाय सा 28,78,514 सुबुंफोर। बिदिनो थांनाय मंगलबाराव हादरसायाव सा 51,623, समबाराव सा 57520 आरो रबिबारखालि सा 9220 सुबुंफोराल’ कर’नानि नैथि भेकसिनखौ लादों। थारैनो हादरसा सोरखारा भेकसिन होनायनि थाखाय राहा लादोंब्लाबो मिरु सोरखारा नांगौ बादि भेकसिन हराखै होननानै खौरां मोननाय जादों। जायनि थाखाय हादरसायाव भेकसिन होनाय खामानिया लासैथार जागासिनो दं । आसामनि बे थासारिनि उल्थायै हादरनि गुबुन गोबां हादरसाफोराव भेकसिन होनाया गोजौसिम सहैबाय। दिन्थि हिसाबै आसाम हादरसाजों समानफ्राम सुबुं अनजिमा थानाय केरेला हादरसायाव दा सान्दै सा 2 कौटि 70 लाख सुबुंफोरा भेकसिन थुजानो मोनबाय होननानै खौरां मोननाय जादों। बिदिनो आसाम हादरसानिख्रुइ बाङाइ सा 2 कौटिसो सुबुं अनजिमा थानाय दिल्लीयावबो दासिम सा 1 कौटि 27 लाखसो सुबुंफोरा भेकसिनखौ लानो हाबाय। गुबुन फार्से दिनैनि समाव उत्तर प्रदेश हादरसायाव सा 6 कौटि 60 लाखसो, महाराष्ट्र हादरसायाव सा 5 कौटि 45 लाखसो, गुजरात हादरसायाव सा 4 कौटि 40 लाखसो, मध्यप्रदेश हादरसायाव सा 4 कौटि 26 लाखसो, कर्णाटक हादरसायाव सा 3 कौटि 84 लाखसो, सोनाब बंग हादरसायाव सा 3 कौटि 76 लाखसो सुबुंफोरनो भेकसिन होनो हाबाय होननानै खौरां मोननाय जादों। दा बेफोरखौ नायनानै आसाम हादरसायाव बाङायथार अनजिमानि सुबुंफोरा भेकसिनखौ लानो हानाय सावगारिया बेरखाङो। आसाम हादरसायाव थांनाय 16 जानुवारीनिफ्राय कर’नानि भेकसिन होनायखौ जागायदोंमोन। नाथाय गिबियाव भेकसिन लानायनि थाखाय सुबुंफोरा गोसो गैयामोन। नाथाय जेब्ला कर’नानि नैथि दोहौआ जागायो अब्लासो बयबो लैहोर-लैहोर ओंखार बोयो। नाथाय बै समनिफ्रायनो भेकसिननि आंखाला नुजाथिनायाव दिनैसिमबो हादरसानि 42 % सुबुंफोरा कर’नानि गिबि भेकसिनखौनो थुजानो मोनाखै। बिदि थासारि जानायनि थाखायनो फैगौ सेप्टेम्बर दानाव कर’नानि थामथि दोहौयाव आसामनि सुबुंफोरा कर’ना जिउसाजों गोबां गाग्लोब जागोन नामा ? जियानो जाया मानो बिनिफ्राय रैखा मोननांगौब्ला आसामनि गासै सुबुंफोरानो सोरखारा फोसावनाय नेम-खान्थिफोरखौ मानि नांथारगोन, बेयाव रावबो गोसो खायसिब खालामनायनि सम नङा होननानै बुंनो हायो।